*Fekete Vince*

**Mit szeretnék?**

Sokat játszani a számítógépen,

rajzfilmeket nézni,

sokat-sokat szaladgálni az úton,

fölmászni a létrán,

játszani késsel, ollóval,

későn feküdni,

későn kelni,

ne kelljen mindig szót fogadni,

tócsákban cipősen tapicskolni,

ne mosni hajat, fogat,

annyit ne mosakodni,

ne enni levest, csak üdítőt inni,

ne enni spenótot, salátát,

semmi zöldet,

körmöt rágni,

orrot piszkálni, ha kell,

ne aludni délután,

csokit, sokat,

rosszaskodni,

rendetlenkedni

sokat, és az jó legyen,

ne legyen rossz.